કૂતરાં તો આપણા જનજીવનનો અને ઇન્ફોર્મલ સિક્યોરીટી સિસ્ટમનો એક હિસ્સો છે. એટલે જ અમુક સોસાયટીઓમાં રહીશો પોલીસ કરતાં કૂતરાં પર વધારે ભરોસો કરતાં જોવા મળે છે. આવાં કૂતરાઓ જો બગીચામાં ન જોવા મળે તો બગીચા વિશેનો નિબંધ અધૂરો જ ગણવો. હવે આ કૂતરાં રોમી-રોમા બેઠાં હોય એ બાંકડાની આજુબાજુ એમના નિત્યકર્મ કરતાં હોય, આંટા ફેરા મારતા હોય, કૂતુહલથી એમની સામે અને રોમીના ચામડાના બુટ તરફ આશાસ્પદ નજરે જોતા હોય. રોમાને પાછી ડાઘીયાની બીક લાગતી હોય એટલે એનું અડધું ધ્યાન પેલું લોતીયું ન લઇ જાય એમાં હોય ને અડધું ધ્યાન રોમીના અડપલાંમાં. એમાં કોક બીજી ટેરીટરીનું કૂતરું દ્રશ્યમાં આવી જતાં ઘમાસાણ મચી જાય, અને રોમા બાંકડા પર ચઢી જાય. અને આખુંય દ્રશ્ય પતે ત્યારે રોમા નક્કી ન કરી શકે કે રોમીએ અરાજકતાનો લાભ લીધો કે ચૌદ ઇન્જેક્શનનો કેસ થયો છે ? આમ દૂરથી જે રોમેન્ટિક લાગતું હોય એ દ્રશ્ય નજીકથી જુઓ તો એમાં ટ્રેજેડી, કોમેડી, વિ બધું ભારોભાર ભર્યું હોય. હિન્દી કોમર્શીયલ સિનેમાના બગીચામાં ફિલ્માવેલા પ્રણયદ્રશ્યોમાં કૂતરાની ગેરહાજરી આવી ફિલ્મોને આર્ટ ફિલ્મોથી અલગ પાડે છે.